Хуана де Ибарбуру
Див корен

Превод от испански: Александър Муратов, Атанас Далчев, 1968

chitanka.info

В очите ми завинаги остана

видението на талигата със снопи,

която мина скърцаща и тежка

и с класове осея друма прашен.

Сега не настоявай да се смея!

Не знаеш ти в какви дълбоки спомени потъвам!

От дъното на моята душа възлиза

на устните ми вкус приятен на питанга.

Дори и смуглата ми кожа има

не знам какво ухание на складена пшеница,

Ах, бих желала да те отведа със мене

да спиш поне едничка нощ в полето

и да прекарам в твоите прегръдки

под стряхата на някое дърво до изгрев.

Че аз съм същото момиче диво,

което ти преди години бе примамил.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.